Toshkentda “Navro‘z sadolari” xalq cholg‘ulari orkestrlarining VII respublika festivali bo‘lib o‘tdi

O‘zbekiston davlat konservatoriyasida “Navro‘z sadolari” xalq cholg‘ulari orkestrlari va ko‘p ovozli ansambllarning VII respublika festivali bo‘lib o‘tdi. Unda maktabgacha ta’lim muassasalari, musiqa va san’at maktablari, ixtisoslashgan litsey va kollejlar, oliy musiqa o‘quv yurtlaridagi orkestr hamda ansambllar, professional jamoalar ishtirok etdi, deb xabar bermoqda O‘zA.

O‘zbekiston Respublikasi Madaniyat va sport ishlari, Xalq ta’limi vazirliklari, “Sog‘lom avlod uchun” xalqaro xayriya fondi, “Tasviriy oyina”, O‘zbekiston Bastakorlar uyushmalari, “So‘g‘diyona” o‘zbek milliy cholg‘ulari kamer orkestri va boshqa qator tashkilotlar hamkorligida o‘tkazilgan madaniy tadbir Sog‘lom bola yiliga bag‘ishlandi.
An’anaviy festivalda O‘zbekistonning barcha hududlaridan 58 ta jamoa qatnashib, umumiy ishtirokchilar soni 1 000 nafardan oshdi. Bu yilgi festivalning avvalgilaridan farqli jihati, unda maktabgacha ta’lim muassasalari bolalar ansambllari ham ishtirok etdi.

— Mazkur tanlov iqtidorli yoshlarni rag‘batlantirishda muhim omil bo‘lmoqda, — deydi Farg‘ona san’at kolleji ansambli rahbari Dilorom Alimova. — Ansamblimiz a’zolari shu kabi ko‘rik-tanlovlarda mahorat oshirib, 2013-yilda “Nihol” mukofoti bilan taqdirlandi.
Festival davomida musiqiy cholg‘ular ko‘rgazmasi tashkil etildi, ansambl va orkestrlarning konsert dasturlari bo‘lib o‘tdi. Bolalar folklori, raqs san’ati, bolalar va o‘smirlar xor jamoalarining ijrochilik mahorati, cholg‘u sozlar ansambllarining chiqishlari tomoshabinlarga manzur bo‘ldi.

— Festivalda “Surxon navolari” kuyini ijro etdik, — deydi Sho‘rchi tumanidagi 7-bolalar musiqa va san’at maktabi orkestri ijrochisi Farrux Ahmedov. — Jamoamiz uchinchi o‘ringa loyiq ko‘rilganidan juda xursandmiz. Bu yerda tengdoshlarimizning ijodi bilan yaqindan tanishganimiz kelgusida yanada ko‘proq izlanishga undaydi.

Tanlovda turli nominatsiyalar bo‘yicha g‘oliblarga diplom hamda qimmatbaho sovg‘alar topshirildi.